**Pregătire**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-acuma se strâng nori pe cer,

Umbrind tăcutele poteci

Și frunzele ce-n toamnă pier,

Smulse de vânt și lacrimi reci!

E toamnă draga mea de-acuma,

S-au dus zilele de vară

Și parcă ceru-ntreg coboară

Pe pământ, când pică bruma!

Se pornește rece vântul

Smulgând frunza ruginită

Și-anunță iarna-ncărunțită

Care va pustii pământul!

Totu-n jur pare să moară,

Natura parcă putrezește

Dar de fapt își pregătește

Hainele de primăvară!